b'\n_START_ARTICLE_\nConstitu\xc8\x9bia Slovaciei\n_START_PARAGRAPH_\nConstitu\xc8\x9bia Slovaciei (Slovac\xc4\x83: \xc3\x9astava Slovenskej republiky) este legea fundamental\xc4\x83 a Republicii Slovace.\n_START_SECTION_\nIstorie\n_START_PARAGRAPH_\n\xc3\x8en iulie 1992, Slovacia, condus\xc4\x83 de premierul Vladim\xc3\xadr Me\xc4\x8diar, \xc3\xae\xc8\x99i declar\xc4\x83 independen\xc8\x9ba. Constitu\xc8\x9bia Slovaciei a fost votat\xc4\x83 de Consiliul Na\xc8\x9bional Slovac, pe data de 1 septembrie 1992, \xc8\x99i a fost semnat\xc4\x83 pe 3 septembrie 1992, \xc3\xaen Sala Cavalerilor din Castelul Bratislava. Constitu\xc8\x9bia a intrat \xc3\xaen vigoare pe data de 1 octombrie 1992._NEWLINE_Votarea constitu\xc8\x9biei este s\xc4\x83rb\xc4\x83torit\xc4\x83 \xc3\xaen fiecare an, pe data de 1 spectembrie, de Ziua Constitu\xc8\x9biei.\n_START_SECTION_\nStructura\n_START_PARAGRAPH_\nConstitu\xc8\x9bia Slovaciei este \xc3\xaemp\xc4\x83r\xc8\x9bit\xc4\x83 \xc3\xaentr-un preambul \xc8\x99i zece p\xc4\x83r\xc8\x9bi, majoritatea \xc3\xaemp\xc4\x83r\xc8\x9bite in mau multe capitole. Constitu\xc8\x9bia are, \xc3\xaen total 156 de articole. O \xc3\xaentreag\xc4\x83 sec\xc8\x9biune este dedicat\xc4\x83 drepturilor omului \xc3\xaen materie de mediu \xc8\x99i garan\xc8\x9biilor acestora; \xc3\xaen plus, se declar\xc4\x83 c\xc4\x83 economia \xc8\x9b\xc4\x83rii este orientat\xc4\x83 social \xc8\x99i ecologic.\n_START_SECTION_\nAmendamente\n_START_PARAGRAPH_\nPentru a aduce complet\xc4\x83ri sau amendamente constitu\xc8\x9biei slovace, este nevoie de trei cincimi din voturile exprimate \xc3\xaen Parlament. P\xc3\xa2n\xc4\x83 acum, constitu\xc8\x9bia Slovaciei a fost amendat\xc4\x83 de cinci ori: c\xc3\xa2te o dat\xc4\x83 \xc3\xaen 1998,1999 \xc8\x99i 2001 \xc8\x99i de dou\xc4\x83 ori \xc3\xaen 2004, dup\xc4\x83 aderarea \xc8\x9b\xc4\x83rii la Uniunea European\xc4\x83._NEWLINE_Primul amendament, votat la 14 iulie 1998, prevedea ca pre\xc8\x99edintele \xc8\x9b\xc4\x83rii s\xc4\x83 fie votat la sugestia a cel pu\xc8\x9bin 8 membri ai Parlamentului. De asemenea, unele atribu\xc8\x9bii ale pre\xc8\x99edintelui au fost transferate pre\xc8\x99edintelui Parlamentului._NEWLINE_Al doilea amendament, introdus la 14 ianuarie 1999, prevede ca pre\xc8\x99edintele s\xc4\x83 nu mai fie ales de Parlament, ci prin vot popular._NEWLINE_Al treilea amendament, votat la 23 februarie 2001, aduce modific\xc4\x83ri legii electorale \xc8\x99i introduce institu\xc8\x9bia avocatului poporului. De asemenea, judecatorii nu mai sunt numi\xc8\x9bi de Parlament, ci de pre\xc8\x99edinte. Acest amendament este cel mai important de p\xc3\xa2n\xc4\x83 acum \xc8\x99i este legat de aderarea Slovaciei la Uniunea European\xc4\x83._NEWLINE_Al patrulea amendament, votat la 4 martie 2004, aduce schimb\xc4\x83ri minore Constitu\xc8\x9biei._NEWLINE_Al cincilea amendament, adoptat la 14 mai 2004, este legat de alegerile pentru Parlamentul European.'